Vier vas vir taxigeweldDie verkeerspolisie het vier verdagtes in hegtenis geneem en op vier vuurwapens beslag gelê. (Foto: Verskaf) Die Gauteng-verkeerspolisie het Donderdag vier verdagtes in verband met die voortslepende geweld in die taxibedryf in Orlando, Soweto, in hegtenis geneem. Volgens Sello Maremane, woordvoerder van die verkeerspolisie, dui ’n voorlopige ondersoek daarop dat ’n skietery tussen twee taxiverenigings, Nanduwe en Wata, ontstaan het weens ’n geskil oor roetes in Soweto. Dit het daartoe gelei dat talle minibustaxi’s erg beskadig en onder meer met klippe bestook is. “Die verkeerspolisie het spoedig ingegryp en vier verdagtes in hegtenis geneem en op vier vuurwapens beslag gelê.” Niemand is tydens die voorval ernstig beseer nie, hoewel enkele persone beserings opgedoen het. “Die verdagtes sal eersdaags in die Orlando-landdroshof op aanklag van poging tot moord, opsetlike saakbeskadiging en die onwettige besit van vuurwapens verskyn.” Maremane sê die polisie sal die situasie tussen die twee taxiverenigings fyn dophou totdat die konflik bedaar het. Maroela Media het vroeër die week berig dat ŉ 37-jarige man wat met ’n reeks sterftes in die taxibedryf verbind word, Maandag in Gauteng in hegtenis geneem is.